Hlina, Alojz, poslanec NR SR (2015-09-24):
Vážená pani predsedajúca, vážený pán minister, vážené kolegyne, kolegovia, musím krátko k tomu vystúpiť a musím sa ospravedlniť, lebo som si to pozrel. Mal som tak pravdu na polovicu, čiže v pôvodnom návrhu, ktorý sem prišiel (obrátenie sa na ministra), tá vaša vlajková loď, to tam nebolo, pravdou však je, že v spoločnej správe to už bolo. Hej, čiže to beriem späť a naozaj pre túto chvíľu za toto sa ospravedlňujem, ale v pôvodnom návrhu to nebolo, zbadali ste sa až v spoločnej správe. Ale všetko ostatné sedí a platí. Rozstrieľanú Santa Mariu ste museli stiahnuť tesne pred tým, ako by dostala ranu z milosti. Prosím vás pekne, ja v zásade nič, čo pomôže tejto krajine, nespochybňujem. Všetko, čo pomôže, nebudem deštruktívny, práve naopak, ja som vždycky sa opatrne k veciam vyjadroval, tak, aby to dobre dopadlo. Ja si naozaj myslím, že keď sem príde veľký, silný investor, tak niečo z toho zostane, aj keď im už budete kupovať aj toaletný papier do záchodov. Viete, že tá cena, za čo je asi pre iné krajiny neprijateľná, pre nás kvôli efektu tesne pred voľbami bude asi strašne vysoká, toho sa bojím. Stále si však myslím, že v tej záverečnej bilancii, bilančne to pre tú krajinu dopadne dobre, stále, i keď riziká, špeciálne keď to riadite vy, existujú. Ja chcem len povedať, a ja som si vedomý toho, že my hovoríme o procesnej záležitosti, ale, presne ako povedal pán Zajac, ja už potom v prvom čítaní nevystúpim, čiže ja to zlúčim. Niektoré len krátko chcem naznačiť. Čiže nerozporujem, nemám s tým až taký problém, že by územné rozhodnutie nebolo potrebné v prípade, že – a to treba ľuďom korektne povedať, že je to vtedy, keď je to strategický park, a to, čo je strategický park, sme si už definovali a definovali sme si, že strategický park je územie nad 250 hektárov. Mňa však mrzí, že tam zostalo to, čo tam je, to znamená, že strategický park môže byť nielen pre priemyselnú výrobu, ale aj služby a cestovný ruch. A to ja vyhodnocujem ako rizikové, hej? Čiže ja si nemyslím, že by pre služby a vedu a výskum; vedu a výskum na 250 hektároch nerobia pomaly ani v Silicon Valley, hej, a služby môžu byť všelijaké, hej? Čiže to ma mrzí. Som úplne komfortný s tým, že strategický park, je to územie nad 250 hektárov vymedzené pre priemyselné účely. S tým by som mal absolútny komfort. Takže teraz sme tu na tom, ideme meniť to, že pre tento typ územia nie je potrebné územné rozhodnutie. Pre potreby toho, že to má byť naozaj silný investor, v zásade môžeme s tým byť, teda čo sa mňa týka, nemám s tým až taký rozpor. Bojím sa toho, že ako celá tá záležitosť dopadne. Už ani nie kvôli tomu, čo hovoril pán Simon, že komu zostane tá pôda pod dražovským kostolíkom, to už nevieme, lebo automobilka dneska je, zajtra neni. Viete, minulý týždeň mal Volkswagen hodnotu na burze takú, dneska má o polovicu menšiu. Hej, čiže automobilka nie sú Mojžišove dosky, to proste, ani Múr nárekov v Jeruzaleme, že bude stále. Čiže to sa môže meniť, avšak ak je teda faktom to, že pôda pod dražovským kostolíkom zostane investorovi, tiež si nemyslím, že to je to zrovna, čo je najnevyhnutnejšie. A pri tej príležitosti spomeniem aj inú skutočnosť, ktorá tu zľahka zaznela, málokto sa jej venoval, spomenul ju pán Mihál. A to len upozorňujem ako na riziko. Pán Richter tu došiel so zákonom, kde menia nastavenie, že kedy je možné zamestnať cudzincov, a rozširoval z dvoch na päť rokov. Hej, pán Richter to obhájil, že to zase len súvisí s nejakými americkými manažérmi. No, americkí manažéri si tie pobyty vybavia, môže to súvisieť s niečím úplne iným. Hej, my vieme, že firma Land Rover je vlastnená indickým kapitálom, Indov je strašne veľa, sú to múdri ľudia, vzdelaní, pracovití. Ja nechcem byť v tom zlý, my nevieme, čo je v memorande, a ja som sa na to pýtal, pán minister, my nevieme a predpokladám, že ani nám nepoviete, čo bude v memorande, ale do toho memoranda s Land Roverom sa kľudne môže dostať to, že tam môžu robiť, viete, dneska sa z Indie dostanete na Slovensko za desať hodín. Hej, čiže to nie je jak niekedy, že pol roka, a takisto sa aj vrátite za desať hodín. Čiže on na to upozornil, ja som si to preveroval, áno, tie skutočnosti môžu byť také, že v konečnom dôsledku tam sa môžeme čudovať, že keby náhodou nastala tá situácia, čo môže nastať, že nenahájrujete, nenájdete tých ľudí, však dneska neviete nájsť kuchára pomaly, nieto ešte človeka k CNC-čku alebo k nejakému, by som povedal, tak sa môže ľahko stať, že sa to nahradí proste kvalifikovanou silou z Indie. Pán minister to tu doniesol, predlžujete to z dvoch na päť rokov. To sú len také skutočnosti, ktoré dávam do pozornosti, aby sme nedopadli tak, lebo ja viem, že vy potrebujete zapichnúť veľkú vlajku pred voľbami, vy ste ochotní z našej krajiny urobiť semenište bezcitných cynikov, proste to, čo ste urobili zo Slovenska, celá Európa sa nám smeje len kvôli tomu, aby ste sa vrátili na 40 %, vy ste schopní uplatiť neviem ako, akým spôsobom niekoho, aby to držalo, že je tu ten Land Rover. A keď to rozmeníme na drobné, tak zistíme, že to možno nie je až taká veľká sláva, i keď stále ešte môžeme tak intunovať, že niečo tu ešte asi po nich zostane. A skončím tým, že, vrátim sa k tej poľnohospodárskej pôde, a to je vlastne znova tá systémová záležitosť, o ktorej tu hovoríme. Vy sa tvárite, že prijímate zákony, vy sa tvárite, že prijímate zákony na ochranu proti úžerníkom. Vy sa tvárite, že prijímate nejaké iné zákony. Pamätáte si, jak sme tu prijímali zákon na ochranu poľnohospodárskej pôdy? Pamätáte si, jak sme ho tu prijímali? Ja si pamätám, veď keď niekto chcel kúpiť poľnohospodársku pôdu, tak musí to byť zverejnené na nejakom registri u Jahnátka. A ja teraz, tu sa teda, že kúpili, nejaké čašníčky kúpili, neviem kto kúpil nejakú pôdu. Pracovalo sa podľa toho zákona, ktorý sme tu schválili? Boli tie zmluvy zverejnené mesiac na registri? Prihlásil, lebo mali byť zverejnené, prednostne mal niekto v rámci katastra to kúpiť, ja neviem, či všetky tieto náležitosti boli splnené, lebo v ten daný moment to bola poľnohospodárska pôda. Ja som sa tým teda až tak nezaoberal, len mňa zarazilo to, že niekto obehol nejakých dôchodcov na vozíčku, viete, to zas musí len niekto, to len zas niekto dokáže. Hej, že proste tých starých, biednych ľudí obehne proste. Hrču peňazí v zadnom vrecku, to naozaj, to sú, kolegovia, všetko fakt, že skvostní, naozaj ctihodní občania! Ale podľa mňa to nemalo prebehnúť tak jednoducho, lebo však to malo visieť u Jahnátka na tom jeho registri. Ja neviem, či to tam viselo, neviem, či sa mal možnosť prihlásiť niekto vlastný, mal prednostné právo. To dávam prípadne do pozornosti aj tým ľuďom, ktorí ich obabrali, že tie zmluvy by podľa toho zákona, ktorý sme tu my schválili a ktorým ste sa vy bili do pŕs, že jak ochraňujete poľnohospodársku pôdu, by v zásade mali byť všetky neplatné, lebo keď neboli zverejnené, kataster by ich nemal zapísať v žiadnom prípade, ak neboli u Jahnátka na registri. Viete, čiže to sú fakt také tie veci, niekto by to tým ľuďom možno mohol poradiť, alebo povedzte pravdu, že prijímate zákony, ktoré neplatia. Prijímate zákony, ktoré neplatia. Čiže aj toto bol ten zákon, ktorý v zásade neplatil. Čiže ak mal ochrániť, neochránil biednu pani na tom vozíčku. Však ja som videl tie reportáže. Nemám s tým až taký problém, poviem otvorene, aby sme kvôli tomu, že táto krajina potrebuje impulz, aby sme toto urobili a urobili to aj v skrátenom, ale otázniky tu sú a kolegovia už o nich hovorili. Ďakujem.